b'\n_START_ARTICLE_\nFejes\n_START_PARAGRAPH_\nFejes Lemezmotor- \xc3\xa9s G\xc3\xa9pgy\xc3\xa1r Rt. oli unkarilainen vuosina 1923\xe2\x80\x931928 toiminut autonvalmistaja, joka valmisti Fejes-merkkisi\xc3\xa4 autoja. Yrityksen perusti Jen\xc5\x91 Fejes._NEWLINE_Fejes-autot suunniteltiin siten ett\xc3\xa4 ne kyett\xc3\xa4isiin valmistamaan halvalla ilman ty\xc3\xb6voiman syv\xc3\xa4\xc3\xa4 perehdytt\xc3\xa4mist\xc3\xa4. Autojen valmistuksessa oli viety hitsauksen ja kylm\xc3\xa4muovauksen k\xc3\xa4ytt\xc3\xb6 \xc3\xa4\xc3\xa4rimm\xc3\xa4isyyksiin, sill\xc3\xa4 edes niiden 1\xc2\xa0244-kuutioisissa, nelisylinterisiss\xc3\xa4 kansiventtiilimoottoreissa ei ollut valettuja osia. T\xc3\xa4m\xc3\xa4n ansiosta autot olivat 30\xe2\x80\x9335 prosenttia kevyempi\xc3\xa4 ja noin 20 prosenttia halvempia kuin vastaavat perinteisin menetelmin valmistetut autot. Toisaalta ulkon\xc3\xa4\xc3\xb6lt\xc3\xa4\xc3\xa4n autot olivat sangen karkeatekoisen n\xc3\xa4k\xc3\xb6isi\xc3\xa4. T\xc3\xa4ll\xc3\xa4 ei kuitenkaan ollut oleellista merkityst\xc3\xa4, sill\xc3\xa4 autot myytiin enimm\xc3\xa4kseen Unkarin postilaitoksen ja asevoimien k\xc3\xa4ytt\xc3\xb6\xc3\xb6n.\n_START_SECTION_\nLisenssivalmistus\n_START_PARAGRAPH_\nJen\xc5\x91 Fejes suunnitteli yhdess\xc3\xa4 brittil\xc3\xa4isen Cyril Pullinin kanssa Fejesien valmistusta Isossa-Britanniassa. Vuonna 1928 perustettiin yritys nimelt\xc3\xa4 Ascot Motor and Manufacturing Co. Ltd. autojen valmistusta varten._NEWLINE_Yrityksen alkup\xc3\xa4\xc3\xa4oma oli 400\xc2\xa0000 puntaa. Fejesiin perustuvan Ascotin hinnaksi kaavailtiin 130 puntaa, mik\xc3\xa4 olisi tehnyt siit\xc3\xa4 Ison-Britannian toiseksi halvimman pikkuauton. Malli ei kuitenkaan p\xc3\xa4\xc3\xa4ssyt tuotantoon asti, sill\xc3\xa4 Britannian halpojen pikkuautojen markkinoita johtanut Austin pelk\xc3\xa4si asemansa puolesta ja onnistui est\xc3\xa4m\xc3\xa4\xc3\xa4n autojen sarjatuotannon k\xc3\xa4ynnist\xc3\xa4misen.'